Það er ekkert sjálfbært eða grænt við það að byggja gróðurhvelfingu og bílastæði í Elliðaárdalnum . Sumardagur í Elliðaárdal . Aðsend mynd Því miður er saga Elliðaárdalsins sorgarsaga , þar sem þrengt hefur verið að náttúrunni . Nú , árið 2019 , er meirihlutinn í Reykjavík staðráðinn í því að halda þessari stefnu áfram með því að afhenta ALDIN Biodome 12 þúsund fermetra lóð í dalnum , þar sem byggja á 4.500 fermetra gróðurhvelfingu . Raunar er heimild fyrir enn meira byggingarmagni á lóðinni . Það vekur óneitanlega athygli þegar jafn ólíkir flokkar og Sjálfstæðisflokkurinn , Sósíalistaflokkurinn , Miðflokkurinn og Flokkur fólksins standa saman að tillögu í borgarstjórn . En það gerðist einmitt í vikunni þegar þessir flokkar , sem mynda minnihlutann í Reykjavík , lögðu fram tillögu um að haldin yrði atkvæðagreiðsla á meðal borgarbúa um byggingu gróðurhvelfingarinnar . Það að þessir flokkar hafi staðið saman að tillögunni ætti að sýna að málið sé hafið yfir flokkapólitík , að þverpólitísk samstaða sé um málið en það er nú heldur betur ekki svo . Meirihlutinn , borgarfulltúrar Samfylkingarinnar , Pírata , Viðreisnar og Vinstri grænna , felldi tillöguna . Við hvað er meirihlutinn hræddur ? Stöldrum aðeins við . Í stefnu Samfylkingarinnar segir beinlínis að nýta eigi „ vettvanginn Betri Reykjavík til aukins samráðs við íbúa , t.d. með ráðgefandi atkvæðagreiðslum um tiltekin málefni “ . Í stefnu Pírata segir að píratar ætli að „ valdefla almenning og auka samráð við borgarbúa og hleypa fólki að ákvörðunum með því að styrkja lýðræðistól á við Betri Reykjavík “ Í stefnu Vinstri grænna segir : „ Reykjavíkurborg hefur verið í fararbroddi í lýðræðistilraunum , þar sem verkefnið „ Hverfið mitt “ hefur verið áberandi . “ Viðreisn virðist eini flokkurinn sem minnist ekki á aukið samráð við íbúa eða hvað ? Í meirihlutasáttmálunum , sem birtur var 12. júní 2018 segir að auka eigi „ áhrif borgarbúa á ráðstöfun skattfjár og stefnumótun . Útvíkka skal verkefnið „ Hverfið mitt “ þannig að hægt verði að hafa bein áhrif á fleira en framkvæmdir og viðhald í hverfinu . “ Þrátt fyrir allt þetta þverskallast meirihlutinn við . Stóra spurningin hlýtur að vera hvers vegna hann vilji ekki að borgarbúar hafi eitthvað um þetta mál að segja . Borgarfullrúi Vinstri grænna sagði í samtali við Morgunblaðið í vikunni að íbúalýðræði væri „ fyrir íbúa , en ekki á forsendum kjörinna fulltrúa , sem á allra síðustu stundu hlaupa til og leggja fram tillögu um íbúakosningu … “ Þetta verða að teljast afar sérstök rök því strax síðasta sumar kom fram krafa um íbúakosningu . Hún var ekki frá kjörnum fulltrúum heldur Hollvinasamtökum Elliðaárdalsins . Ef þetta er jafn góð hugmynd og meirihlutinn telur af hverju er þá borgarbúum ekki leyft að hafa eitthvað um það að segja að 12 þúsund fermetra lóð í Elliðaárdalnum sé útdeilt til ALDIN Biodome ? Þá hafa hugmyndasamkeppnir um nýtingu lóða verið haldnar af minna tilefni en þessu . Raunar er röksemdarfærslan og réttlætingin fyrir þessari framkvæmd afar sérstök , hvernig sem á það er litið . Talað hefur verið um að verið sé að styðja græna og sjálfbæra starfsemi . Er þá væntanlega verið að vísa til þess að inni í hvelfingunni verður gróður og , svo vísað sé í heimasíðu ALDIN Biodome , þá er meginmarkmiðið að „ tengja fólk við náttúruna og stuðla að heilbrigðum lífsstíl , allt á sjálfbæran og arðbæran hátt . ALDIN verður einstakur samkomustaður í hjarta borgarinnar og nýtir ótrúlegan kraft „ grænnar orku “ til að veita róandi upplifun í allra veðra von . “ Það sem gleymist í þessari röksemdarfærslu er fórnarkostnaðurinn , sem er sá að verið er að þrengja að einni helstu útivistarparadís Reykjavíkurborgar og Elliðaánum , einni gjöfulustu laxveiðiá landsins . Það er verið að skipuleggja 4.500 fermetra gróðurhvelfingu og flennistórt bílastæði á kostnað náttúrunnar . Það er ekkert sjálfbært eða grænt við það . Verkefnið á að kosta 4,5 milljarða króna og hafa litlar fréttir borist af því hvernig fjármögnunin gengur . Það er áhyggjuefni . Fjöldi athugasemda hefur borist vegna gróðurhvelfingarinnar og sem dæmi telur Umhverfisstofnun að fyrirhuguð bygging gangi á svæðið , skerði útivistarsvæði almennings verulega og þrengi að vatnasviði Elliðaánna . Á vefsíðu Reykjavíkurborgar segir að Elliðaárdalur sé eitt stærsta græna svæðið innan þéttbýliskjarna Reykjavíkur . „ Hann er jafnframt eitt vinsælasta svæðið til útivistar , leikja og íþróttaiðkunar af ýmsu tagi . “ Ennfremur segir á vefsíðu borgarinnar að dalurinn einkennist af fjölbreyttu umhverfi , landslagi og gróðurfari , þar sem Elliðaárnar séu þungamiðjan en í þeim er lax , bleikja og urriði . Þá sé fuglalíf mjög auðugt í dalnum og þar hafi um 25 fuglategundir verpt . Birki , reyniviður , viðja , lerki , alaskavíðir , sitkagreni og stafafura eru algengar trjátegundir í Elliðaárdal og þar hafa einnig fundist hátt í 320 tegundir háplantna . Inni í gróðurhvelfingunni , sem meirihlutinn leggur ofuráherslu á að rísi , verða m.a. loftslagsstýrð visthvolf , þar sem líkt verður eftir Miðjarðarhafs - og hitabeltisloftslagi . Við búum í einstakri náttúrufegurð á norðurhjara veraldar . Borgaryfirvöld ættu kannski að hugleiða það aðeins í stað þess að planta pálmatrjám í turnlaga glerhýsi í Vogahverfinu , höfundarréttarvörðum dönskum strám í Nauthólsvík og byggja gróðurhvelfingu , sem á að skapa Miðjarðarhafsstemningu í Elliðaárdalnum . Það sem helst stingur í augun þegar gengið er um Elliðaárdalinn er rusl . Fámennur hópur borgarbúa hefur tekið málin í sínar hendur og reglulega gengið um dalinn og tínt rusl . Vilji borgaryfirvöld raunverulega gera Elliðaárdalinn að enn betra útivistarsvæði þá væri fyrsta skrefið kannski að sinna honum betur . Að auki á meirihlutinn í borginni auðvitað að sjá sóma sinn í því að leyfa borgarbúum að kjósa um framtíðarskipulag Elliðaárdals .